Meddelelse om indledning af en fornyet undersøgelse af antidumpingforanstaltningerne over for importen af urinstof med oprindelse i Rusland

(2000/C 62/06)

Efter offentliggørelsen af en meddelelse(1) om forestående udløb af tidligere trufne antidumpingforanstaltninger over for importen af urinstof med oprindelse i Rusland har Kommissionen modtaget en anmodning om fornyet undersøgelse af foranstaltningerne over for dette land i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 905/98(3), i det følgende benævnt "grundforordningen".

1. Anmodning om fornyet undersøgelse

Anmodningen blev indgivet den 3. december 1999 af Den Europæiske Sammenslutning af Kunstgødningsfabrikanter (EFMA) (i det følgende benævnt "ansøgeren") på vegne af producenter, der tegner sig for en væsentlig del af Fællesskabets produktion af urinstof (i det følgende benævnt "den pågældende vare").

2. Vare

De pågældende vare er urinstof, der i øjeblikket er klassificeret under KN-kode 3102 10 10 og 3102 10 90. Disse koder er kun angivet til orientering.

Urinstof fremstilles af ammonium og benyttes enten som gødningsstof eller tilsætningsstof i dyrefoder (urinstof af landbrugskvalitet) eller som råmateriale til fremstilling af visse former for lim og plast (urinstof af industriel kvalitet).

3. Tidligere trufne foranstaltninger

De foranstaltninger, der er i kraft i øjeblikket, er endelig antidumpingtold i form af variabel told på import under en given mindstepris i henhold til Rådets forordning (EF) nr. 477/95(4).

4. Årsagerne til den fornyede undersøgelse

Anmodningen er begrundet med, af foranstaltningernes udløb sandsynligvis ville føre til fortsat eller fornyet dumping og skade for erhvervsgrenen i Fællesskabet, selv om de mængder, som Rusland eksporterer, er faldet drastisk siden den foregående undersøgelse.

Ansøgeren hævder, at de russiske eksportører bliver ved med at sælge urinstof til dumpingpris på fællesskabsmarkedet. Desuden hævder ansøgeren, at også den russiske eksport til andre markeder finder sted til dumpingpris, hvilket giver anledning til en formodning om, at der på ny vil finde dumping sted, hvis foranstaltningerne ophører.

Da den normale værdi for Rusland vil blive undersøgt på grundlag af reglerne i artikel 2, stk. 7, i grundforordningen har ansøgeren foreslået, at den normale værdi fastlægges på grundlag af prisen i et tredjeland med markedsøkonomi.

Påstanden om dumping baseres derfor på en sammenligning af de normale værdier i Amerikas Forenede Stater, Polen og Slovakiet og de russiske priser ved eksport af den pågældende vare til Fællesskabet.

Ansøgeren hævder endvidere, at foranstaltningernes udløb sandsynligvis som følge af Ruslands store produktion og lave indenlandske forbrug vil føre til, at der påføres erhvervsgrenen i Fællesskabet fornyet skade. Rent faktisk tegner den kapacitet, der står til rådighed til eksport, sig for mere end halvdelen af det samlede forbrug i Fællesskabet.

Desuden påstår ansøgeren, at enhver fornyet omfattende import fra Rusland til dumpingpris vil trykke priserne i Fællesskabet yderligere og forværre situationen for erhvervsgrenen i Fællesskabet, der stadig befinder sig i en udsat situation på trods af de tidligere trufne foranstaltninger. Erhvervsgrenens priser hævdes at være faldet med mere end 40 % siden 1995/96, hvilket har ført til stadig ringere rentabilitet.

5. Procedure

Efter i samråd med det rådgivende udvalg at have fundet det godtgjort, at der er tilstrækkeligt bevis til at indlede en fornyet undersøgelse ved foranstaltningernes udløb, indleder Kommissionen hermed en undersøgelse i henhold til artikel 11, stk. 2, i grundforordningen.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til producenterne i Fællesskabet, alle producentsammenslutninger i Fællesskabet, de eksporterende producenter, importørerne og alle sammenslutninger af eksporterende producenter og importører, der er nævnt i ansøgningen, samt de russiske myndigheder. Der vil også blive sendt spørgeskemaer til de parter, som deltog i den undersøgelse, der mundede ud i de tidligere trufne foranstaltninger, som denne fornyede undersøgelse vedrører.

Interesserede eksporterende producenter og importører, som ikke deltog i den undersøgelse, der mundede ud i de tidligere trufne foranstaltninger, opfordres til straks at kontakte Kommissionen for at fastlægge, om de er berørt af den fornyede undersøgelse, i hvilket tilfælde de hurtigst muligt, men senest 15 dage efter offentliggørelsen af denne meddelelse De Europæiske Fællesskabers Tidende skal anmode om et eksemplar af spørgeskemaet, da alle spørgeskemaer skal være Kommissionen i hænde inden udløbet af den frist, der er fastsat i nr. 7, litra a), i denne meddelelse. Alle anmodninger om spørgeskemaer skal indgives skriftligt til den nedenfor anførte adresse og indeholde oplysning om den interesseredes navn, adresse, telefonnummer og fax- og/eller telexnummer.

b) Indhentning af oplysninger og gennemførelse af høringer

Alle interesserede parter opfordres til at tilkendegive deres synspunkter skriftligt og fremlægge materiale til støtte herfor.

Desuden kan Kommissionen høre interesserede parter mundtligt, forudsat at de anmoder derom skriftligt og dokumenterer, at der er særlige grunde til at høre dem mundtligt

c) Valg af tredjeland med markedsøkonomi

I henhold til artikel 2, stk. 7, i grundforordningen påtænkes det at vælge et passende tredjeland med markedsøkonomi ved fastlæggelsen af den normale værdi. Af de tre lande, som er foreslået af ansøgeren, anser Kommissionen Slovakiet for at være det mest hensigtsmæssige, bl.a. fordi dette land blev benyttet som referenceland i forbindelse med den foregående undersøgelse. Interesserede parter opfordres til inden udløbet af den frist, der er fastsat i nr. 7, litra b), i denne meddelelse at tilkendegive deres synspunkter om hensigtsmæssigheden af dette valg.

6. Fællesskabets interesse

I henhold til artikel 21 i grundforordningen og for at sikre, at der træffes en velunderbygget afgørelse om, hvorvidt det strider mod Fællesskabets interesse at opretholde de antidumpingforanstaltninger, der er i kraft i øjeblikket, kan de ansøgende fællesskabsproducenter, importørerne og deres repræsentative sammenslutninger, de repræsentative brugere og de repræsentative forbrugerorganisationer, forudsat at de kan dokumentere, at der er en objektiv forbindelse mellem deres erhvervsudøvelse og den pågældende vare, inden udløbet af den frist, der er fastsat i nr. 7, litra a), i denne meddelelse give sig til kende og afgive oplysninger til Kommissionen. Det skal bemærkes, at der kun tages hensyn til oplysninger afgivet i henhold til nævnte artikel, hvis der er behørigt dokumenterede ved indgivelsen heraf.

7. Frist

Alle forslag og anmodninger, der indsendes af interesserede parter i henhold til de nedenstående bestemmelser, skal være skriftlige (ikke i elektronisk format, medmindre andet er anført) og være Kommissionen i hænde inden udløbet af de nedenfor angivne frister.

a) Generel frist

Interesserede parter skal, hvis der skal tages hensyn til deres tilkendegivelser som led i undersøgelsen, give sig til kende, fremsætte deres synspunkter skriftligt og, medmindre andet er fastsat, fremlægge oplysninger inden 40 dage efter datoen for offentliggørelsen af denne meddelelse i De Europæiske Fællesskabers Tidende. Interesserede parter kan også inden udløbet af samme frist anmode om at blive hørt mundtligt af Kommissionen. Denne frist gælder for alle interesserede parter, herunder parter, som Kommissionen ikke har kendskab til, og det er derfor i disse parters interesse omgående at kontakte Kommissionen.

b) Særlig frist vedrørende valget af tredjeland med markedsøkonomi

Parter i undersøgelsen, som ønsker at fremsætte bemærkninger vedrørende egnetheden af Slovakiet, der som nævnt i nr. 5, litra c), i denne meddelelse påtænkes valgt som tredjeland med markedsøkonomi ved fastlæggelsen af den normale værdi, bør fremsætte deres bemærkninger inden udløbet af en frist på ti dage efter offentliggørelsen af denne meddelelse.

c) Kommissionens adresse ved korrespondance:

Europa-Kommissionen

Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger, undlader at meddele disse inden for den i nr. 7 ovenfor fastsatte frist eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes positiv eller negativ afgørelse på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

(1) EFT C 252 af 3.9.1999, s. 2.

(2) EFT L 56 af 6.3.1996, s. 1.

(3) EFT L 128 af 30.4.1998, s. 18.

(4) EFT L 49 af 4.3.1995, s. 1.